In nomine domini, amen. Anno jncarnationis eiusdem millesimo trecentesimo vicesimo quinto, mense julii, ego Monetus dictus Rosierus de Fauornego clericus, notum facio vniuersis tam presentibus quam futuris, quod ego do, cedo, concedo pro me et meis heredibus ac jmperpetuum committo in elemosinam perpetuam et pro remedio anime mee et antecessorum meorum, donatione irreuocabili facto inter viuos Dei et prioratui de dicto Fauorneyo quatuor secturas prati sitas in custodia Johannis domini de Chargeyo domicelli, in loco vbi dicitur Es-Ylles Sancti Stephani diuionensis et parciuntur cum religiosis Sancti Stephani predicti; quas quidem quatuor secturas acquisiui a Richardo de Besua, burgense de Dyuione. Quare de dictis quatuor secturas prati, me et meos heredes deuestio et dictum prioratem et eius successores corporaliter inuestiens de eisdem, promittens pro me et meis heredibus, per juramentum meum super Dei euuangelia corporaliter prestitum, et sub obligatione omnium bonorum meorum predictas quatuor secturas prati a me sic donatas libere pro custodia prefata prioratui et eius successoribus, contra omnes perpetuo garantire, et in me littis honus suscipere causamque deffendere meis propriis sumptibus, si qui calumpniatores quod absit apparerent quamcito, quotiens et quacumque parte littis, super hoc fuero requisitus et ad premissa tenenda. Volo me compelli, etc. In quorum testimonium, etc. Actum in presencia Johannis Picardi coadiutoris Johannis Rateti notarii diuionensis, Clemencii Blondelli et Lamberti dicti Triber de Roura, testium ad hoc vocatorum, anno et mense predictis.